પારડીના ચંદ્રપુર સ્થિત માંગેલવાડમાં રહેતા કલ્પેશ ગુણવંતભાઇ માંગેેલા સહપરિવાર સાથે ગુરૂવારે પોતાની નવી કાર લઇને મુંબઇ સ્વાધ્યાય પરિવારના કાર્યક્રમમાં ગયા હતા. ગુરૂવારે સાંજે તેઓ મુંબઇથી કારમાં વાયા દમણ થઇને પરત થઇ રહ્યા હતા ત્યારે ઉદવાડાના રેંટલાવગામે મામા સ્ટોર્સની સામે દમણથી પૂર ઝડપે આવતી કાર નંબર જીજે15-સીએ - 4000ના ચાલકે આગળ ઉભેલી એક રીક્ષા સાથે કારને અથડાવી દીધી હતી. કારની ટકકરથી રીક્ષા આગળ ઊભેલી કલ્પેશ માંગેલાની કાર સાથે અથડાય ગઇ હતી. ફરિયાદી કાર ચાલક કલ્પેશ તથા તેમનો નાનો ભાઇ ભાવિન કારમાંથી ઉતરીને અકસ્માત કરનાર સ્વિફટ કારમાં સવાર અંદાજે 40 વર્ષીય યુવક કે જેણે કેશરી કલરની ટી શર્ટ તથા જીન્સ પેન્ટ પહેરી હતી તેની પાસે પહોંચીને નુકશાનીના રૂપિયાની માગણી કરી હતી. જે બાબતે બોલાચાલી થઇ હતી જોકે, કારમાં સવાર અન્ય ઇસમોએ લાકડાના ફટકાથી કલ્પેશ અને તેના ભાઇ ઉપર હુમલો કરી દીધો હતો. આ મારામારીમાં બચાવવા જતા કલ્પેશની પત્ની ધર્મિષ્ઠા વચ્ચે પડતા તેમના ઉપર પણ હુમલો કરાયો હતો. કારમાં સવાર સાસુ વહુ અને બે ભાઇઓ ઉપર થયેલા હુમલામાં તેમને ઇજા પહોંચતા પારડીની ખાનગી હોસ્પિટલમાં સારવાર અર્થે ખસેડાયા હતા.